Koronavirus: 700 gevalle in 24 uurŉ Meisie met ŉ masker op spring met ŉ tou by die Incheon Internasionale Lughawe in Suid-Korea. (Foto: Ahn Young-joon, AP) China het Maandag bevestig dat 2 700 gevalle van die nuwe virus in die land aangemeld is, met 81 sterftes. Dit is ŉ skerp styging van 1 975 gevalle en 56 sterftes wat Sondag aangemeld is. Die meeste gevalle is in die stad Wuhan aangemeld, waar die siekte verlede maand vir die eerste keer kop uitgesteek het. Die meerderheid van mense wat tot dusver gesterf het, was pasiënte in hul laat 50’s of ouer volgens ŉ dokter wat verskeie persone behandel het wat met die virus besmet is. Die demografie van die nuwe sterftes is nog nie bekend nie Net vyf van die sterftes het buite die Hubei-provinsie plaasgevind. Hongkong het agt gevalle aangemeld en Macao vyf. Twee van Hongkong se grootste toeristebestemmings, Hong Kong Disneyland en Ocean Park, het Sondag aangekondig dat hulle tydelik gaan sluit. Owerhede in Hongkong het ook gesê skole bly tot 17 Februarie gesluit. Meer as 40 gevalle is nou ook in ander lande aangemeld. Die meeste van dié besmettings hou verband met Chinese toeriste of mense wat Wuhan onlangs besoek het. Die lande met die meeste gevalle buite China is Thailand (8), Amerika (5), insluitend Kalifornië, Chicago en Washington, Suid-Korea (4) en Japan (4). Ander lande waar die virus opgemerk is, is Frankryk (3), Viëtnam (2), Kanada (1) en Nepal (1).